
1. Asjaolud ja menetluse käik
Narva Linnavolikogu 30.06.2022. a määrusega nr 16 kinnitati Narva linna munitsipaalharidussüsteemi arengukava 2030 (edaspidi arengukava). Arengukava koostamise käigus tehtud analüüsist ilmnes, et Narvas jääb väheneva laste arvu tingimustes lasteaiakohti aja jooksul üle. Selleks, et haridusvõrk vastaks tegelikele vajadustele, on tarvis seda optimeerida. Otsuses ei korrata arengukavas esitatud analüüsi vaid tuuakse järeldusi üldistatud kujul.
Arengukava lähteolukorra analüüsi kohaselt oli Narva linnas 2021/2022. õppeaastal avatud 17 munitsipaallasteaeda kokku 141 rühmaga. Lapsi käis lasteaedades kokku 2330. Rühma keskmine täituvus oli 16,5 last. Laste arv lasteaedades ja rühmade arv on kümnendi jooksul järjepidevalt vähenenud. Kui aastal 2010 oli lapsi u 4200, siis 2021. aasta algul pisut enam kui 3000. Lasteaialaste arv kahaneb arengukavas vaadeldud demograafilise olukorra prognooside kohaselt järjepidevalt veel järgneval 12 aastal, misjärel toimub stabiliseerumine 1800 või 1500 lapse tasemel ehk õppeaastal 33/34 võib lasteaiaeas lapsi võrreldes möödunud õppeaastaga olla kuni 1000 võrra vähem. Arvestades, et Narva linnas on lasteaedades normatiivselt 2535 kohta, jõuti arengukavas järeldusele, et see tähendab vajadust edaspidi pinda olulisel määral koomale tõmmata.
Arengukavas leiti, et üheks võimaluseks on lähtuda lasteaedade n-ö pingereast (arengukava lisa 1 „Lähteolukorra analüüs“ tabelid 31(33), kus kõige kõrgema koondhindega asutused on kehvemas seisus nii asukoha, kulu kui ka tehnilise seisukorra poolest. Lasteaiahoonete tehnilise seisukorra hinnangute alus on 2021. a lõpus ettevõtte Ehituskonsult Grupp OÜ tehtud hoonete tehniline ekspertiis. Hindamise tulemusena leiti, et väärib kaalumist lasteaedade Kaseke, Tareke, Karikakar ja Tuluke tegevuse ümberkorraldamine (liitumine, tegevuse lõpetamine) selliselt, et hoonetest oleks võimalik väljuda. Arengukava tegevuskava (arengukava lisa 2) punktiga 54 nähti ette tegevust „Suuri investeeringuid nõudvate lasteaedade hoonete kasutusest loobumine“. Soovitud tulemus on olukord, et haridustaristu pind vastab demograafilisele olukorrale ja tegelikele vajadustele, mis võimaldab teha vajalikke investeeringuid tegutsevatesse lasteaedadesse. Tegevuskava alapunktiga 54.4 on ette nähtud Tarekese liitmine Potsatajaga. Esialgu jätkab Potsataja kahes majas, Tarekese maja kasutusest väljaviimine on planeeritud 2025. aastaks.
2022. a septembris oli Tarekese lasteaias avatud 8 rühma (145 last): 4 sõimerühma (59 last) ja 3 aiarühma (65), 1 sobitusrühm (18 last). Õppeaasta lõpus lähevad kooli 26 last.
Pärast Potsatajaga liitmist jätkab endine Tareke oma majas Potsataja koosseisus, kuid uusi lapsi sellesse lasteaeda vastu  ei võeta. Selle piirkonna uued lapsed suunatakse Potsatajasse (asub 180m kaugusel Tarekesest) või Kirsikesse (200m kaugusel).
21.09.2022. a toimus Narva Lasteaia Tareke hoolekogu koosolek, kus arutati lasteaia võimalikku liitmist lasteaiaga Potsataja. Koosolekul oli hoolekogu liikmetel võimalus esitada lasteaia tegevuse lõpetamise kohta oma arvamus ja vastuväited. Kohal viibinud Kultuuriosakonna esindaja vastas küsimustele ning andis selgitusi.

Narva Lasteaia Tareke liitmine lasteaiaga Potsataja ja tegevuse lõpetamine toob kaasa linnaeelarve kokkuhoidu. Alates aastast 2025 (arengukavaga kavandatud maja kasutusest väljaviimise aeg) moodustab aastane kokkuhoid ca 274 500 eurot. Narva linna finantsressursside mõistlik kasutamine teenib lõppastmes kõigi linna elanike huve. Seetõttu on lasteaia Tareke liitmiseks lasteaiaga Potsataja ja lasteaia Tareke maja kasutusest väljaviimiseks on ülekaalukas avalik huvi.
2. Õiguslikud alused
2.1 Koolieelse lasteasutuse seaduse § 33 lõike 1 kohaselt lasteasutuse korraldab ja kujundab valla- või linnavolikogu otsusel ümber valla- või linnavalitsus.

2.2 Koolieelse lasteasutuse seaduse § 33 lõike 2 punkti 2 alusel lasteasutuse ümberkorraldamine seisneb koolieelse lasteasutuse seaduse tähenduses lasteasutuste ühinemises. Lasteasutused ühinevad järgmiselt: lasteasutus liidetakse teise lasteasutusega ja liidetav lasteasutus lõpetab tegevuse.

3. Otsus
Korraldada alates 30.06.2023. a ümber koolieelsed lasteasutused Narva Lasteaed Tareke (registrikood 75024403) ja Narva Lasteaed Potsataja (registrikood 75026773) Narva Lasteaia Tareke liitmise teel Narva Lasteaiaga Potsataja.
4. Rakendussätted
4.1 Otsus jõustub teatavakstegemisest.

4.2 Otsust on võimalik vaidlustada Tartu Halduskohtu Jõhvi kohtumajas 30 päeva jooksul alates otsuse jõustumisest.

Narva Linnavolikogu otsuse „Narva Lasteaia Tareke liitmine Narva Lasteaiaga Potsataja“ eelnõu esitamine
Narva Linnavalitsus võtab vastu protokollilise otsuse:

1. Nõustuda esitatud Narva Linnavolikogu otsuse „Narva Lasteaia Tareke liitmine Narva Lasteaiaga Potsataja“ eelnõuga.
2. Volitada Narva Linnavalitsuse Kultuuriosakonna juhataja asetäitjat Larissa Degelit antud küsimus ette kandma Narva Linnavolikogus.

